題推篷梅軸  其一
作者：李曾伯
朝代：宋

paragraphs: 玉奴梳洗罷，半面露新妝。
江岸數枝影，篷窗一罅香。
橫披含曉色，卧對壓春芳。
庾嶺幾多力，剡溪方寸長。
蕭然臨水月，即之貫冰霜。
老出墨池手，清入詩人腸。
孤梢亞籬落，全樹嗤玉堂。
故舊解后見，雋永約略嘗。
熏羞篆鼎供，醉夢紙帳傍。
頼君潤色工，著我懷袖藏。
太繁厭易啟，所取廉毋傷。
誰爲語逋遜，持此同相羊。